<classify> Na ELIZABETH HOMBO-DAR ES SALAAM ASKARI wa Kikosi cha Kutuliza Ghasia FFU, wamelazimika kuweka kambi katika ofisi za Bodi ya Mikopo ya Wanafunzi wa Elimu ya Juu HESLB, baada ya baadhi ya wanafunzi waliokosa mikopo kuandamana kwenda katika ofisi hizo. Wanafunzi hao walikusanyika jana katika ofisi hizo za HESLB zilizoko Mwenge, Dar es Salaam, wakishinikiza wapewe mikopo ili wafanye usajili kwa mwaka wa masomo 201718. Baada ya kukusanyika ndani ya ofisi hizo, huku wakilalamika wapewe mikopo hiyo, ndipo askari hao wa FFU waliwaamuru kutoka nje ya geti. Wiki iliyopita, Serikali iliidhinisha Sh bilioni 427 za mikopo ya elimu ya juu kwa mwaka wa masomo 201718, huku viongozi wa wanafunzi wakilalamika kuwa bajeti hiyo ni ndogo ukilinganisha na mahitaji yao. Akitoa ufafanuzi wa hilo, Naibu Waziri wa Elimu, William ole Nasha, alisema Serikali imetenga fedha hizo kulingana na maombi ya HESLB. Alisema kwa kuzingatia hilo, ndiyo maana tayari Sh bilioni 147 za robo ya kwanza ya mwaka wa masomo 201718 zimeshaingizwa kwenye akaunti ya HESLB. WANAFUNZI WALIOANDAMANA Akizungumza na MTANZANIA jana, Mkurugenzi wa Idara ya Haki na Wajibu wa Wanafunzi kutoka Mtandao wa Wanafunzi Tanzania, Abdul Nondo, alisema inashangaza kwa wanafunzi wengi kukosa mikopo wakati walitimiza vigezo vyote. Tangu mwanzo sisi kama mtandao wa wanafunzi Tanzania, tulisema mwaka huu lazima wanafunzi watakosa mkopo kwa sababu ndani ya wanafunzi 61,000 unatoa mkopo kwa wanafunzi 30,000. Ina maana wanafunzi 31,000 hawataweza kupata mkopo. Tumeanza kupokea taarifa za wanafunzi kwamba wana vigezo. Utakuta mwanafunzi hana mama wala baba. Sasa Bodi ya Mikopo inasema watatoa muda dirisha la ku-appeal, sasa unakataje rufaa umetimiza vigezo? Kukata rufaa ni kwa mtu ambaye aliomba mkopo, sasa kuna vitu ambavyo hakuviambatanisha ndiyo anaviambatanisha mara ya pili ili apate mkopo, lakini wanafunzi wameambatanisha kila kitu, wana sifa zote na wala mwanafunzi huyo hakukosea katika kujaza fomu. Bodi inasema huyo mwanafunzi alikosea ndiyo maana hakupata mkopo, sasa Mtandao wa Wanafunzi nchini, tumekuwa tukilisema na tunaiambia Serikali kwamba bajeti waliyoitoa kwa wanafunzi wa mwaka wa kwanza haitoshi na kwa hawa wanafunzi 30,000 haitoshi. Lazima bajeti iongezwe, hawa wanafunzi ambao wanakuja kushinda Bodi na Rais Magufuli alisema hataki kusikia kelele za wanafunzi kukosa mkopo, kelele haziwezi kukosekana, lazima ziwepo. Kwa sababu hawa wametoka huko kuja shule, sasa hajapata mkopo na Bodi wakiulizwa wanatoa majibu ambayo hayaridhishi, sasa tunafanyaje, wanafunzi lazima walie, washinde hapa walale hapa, rais ajue kwamba kuna wanafunzi wamenyimwa mkopo na wana vigezo vyote, alisema Nondo. Alisema hawataacha kusema na kwamba leo watazungumza na waandishi wa habari kumweleza Rais Magufuli na Serikali kwamba kuna wanafunzi wana vigezo vyote, lakini wamekosa mkopo. Kesho leo tutakuwa na Press Conference kumweleza Rais na kuieleza Serikali kwamba kuna wanafunzi wana vigezo na wamekosa mkopo na tutakuwa na hao wanafunzi ambao ni kama sample ya waliokosa mkopo, alisema. Baadhi ya wanafunzi waliozungumza na gazeti hili, walizungumza kwa tabu huku wengine wakiangua kilio baada ya majina yao kutoonekana katika orodha ya wanaopata mikopo. Sijui hatima yangu, sina ndugu hapa Dar es Salaam... maisha yenyewe naishi kwa kuungaunga, tangu nimetoka nyumbani Mbeya nimefikia gesti na mimi ni yatima sina wazazi, nimesoma kwa shida, licha ya kuwa na vigezo vyote vya kupewa mkopo, nimechanganyikiwa sijui nafanyeje, alisema Nillan Liunga huku akitokwa na machozi. HESLB YANENA Akizungumzia malalamiko hayo ya wanafunzi, Meneja Habari, Elimu na Mawasiliano wa HESLB, Omega Ngole, alisema tayari wameyapokea malalamiko yao na wamewaambia waandike majina yao. Alisema tayari amewaambia wanafunzi hao kuorodhesha majina ili waangalie ni wapi walikosea na kuwapa majibu au kufanyia kazi changamoto zao. Sisi kama Bodi ni jukumu letu kupokea wateja ambao ni wanafunzi, tayari tumepokea malalamiko yao na tumewaambia waandike majina yao na kwamba tutayafanyia kazi na watakaogundulika kuwa wametimiza masharti yote watapata mkopo. Majina wanayoandika leo jana pia tutayafanyia kazi, hadi Ijumaa tutatoa orodha ya nne ya wanufaika wa mikopo wenye sifa. Na wiki ijayo tutafungua rasmi dirisha la kukata rufaa, hivyo wanafunzi wenye malalamiko yakiwemo ya kupata mikopo midogo na kunyimwa wakati wanastahili, watapata fursa ya kusikilizwa, kwa sasa tunawaomba watulie wakati tunayafanyia kazi mambo yao, alisema Ngole. TAARIFA YA BODI Taarifa ya Bodi ya Mikopo iliyotolewa jana jioni na Mkurugenzi Mtendaji, Abdulrazaq Badru, ilieleza kwamba mikopo iliyotolewa iliangalia hali ya mwanafunzi kwa mujibu wa sheria. Alisema kuanzia Jumatatu Novemba 13, 2017 litafunguliwa dirisha la rufaa ili kutoa fursa waombaji wote ambao hawajaridhika, kuwasilisha rufaa kupitia vyuo walivyopata udahili. Tunatoa wito kwa uongozi wa vyuo vyote kupokea maombi ya rufaa za wanafuzi na kuwasilisha kwa Bodi ya Mikopo. Lengo ni kutoa orodha ya waombaji waliofanikiwa rufaa zao ifikapo Novemba 30, 2017, ilieleza taarifa hiyo.  <topic>: KITAIFA 